Elektromos áram

A testek elektromos állapota a pozitív illetve negatív töltésű atomokon alapul. Ezek elektronhiánnyal és elektrontöbblettel jöhetnek létre.

Az anyagok elektromos szempontból két csoportra oszthatóak: a vezetők és a szigetelők. A vezetők tartalmaznak mozgásképes töltéshordozókat, így vezetni tudják a töltést (pl. a fémek). A szigetelőkben ez a tulajdonság nincs meg (pl. üveg, porcelán, olaj). Ezen kívül léteznek még félvezető anyagok, melyek mindkét tulajdonsággal rendelkeznek (pl. szelén, szilícium, germánium).

Az elektromos áram a töltéshordozónak elektromos erő hatására létrejövő mozgása.

Az áramkör feszültséget létesítő áramforrásból, fogyasztóból és az őket összekötő vezetékekből álló rendszer. Az áramkör megszakítható például kapcsolóval, ekkor nyitott áramkör jön létre. Áram csak zárt áramkörben folyhat.

Az áramforrások valamilyen energiát képesek elektromos energiává alakítani:

· Mechanikai energiát a generátor és a dinamó

· Vegyi energiát a galvánelem

· Hőenergiát a termoelem

· Fényenergiát a fotocella, fényelem

Ez a folyamat fordítva is végbemegy:

· Mechanikai energiává alakítja a motor

· Vegyi energiává az akkumulátor

· Hőenergiává a vasaló, hősugárzó

· Fényenergiává az izzólámpa

Az áramforrás sarkaihoz vezetővel kapcsolt fogyasztó esetén az elektronok a forrás negatív pólusától a fogyasztón át a pozitív pólus felé áramlanak. Ez a fizikai áram.

A gyakorlatban viszont a pozitív töltések áramlását alapul vevő technikai áramot használják, ami pont fordítva megy végbe.

Az áramerősség (I) az adott keresztmetszeten t idő alatt átáramlott Q töltés határozza meg:
I=Q/t
mértékegysége az Amper [A], (1A erősségű az az áram, amikor a vezető keresztmetszetén 1s alatt 1C töltés halad keresztül.)
mérése sorosan kapcsolt ampermérővel történik. Ennek ellenállása nagyon kicsi, ezért nem változtatja meg jelentősen az eredő ellenállást. Méréshatárát vele párhuzamosan kötött ismert méretű ellenállással (söntellenállás) lehet növelni.

Az elektromos töltés (Q) mértékegysége Coulomb [C]. (Coulomb = Amper · Szekundum)

Elektromos áram csak akkor jöhet létre, ha a zárt áramkörben elegendő feszültsége van az áramforrásnak. Az elektromos munka egyenesen arányos a töltéssel (Q), az áramerősséggel (I) és az idővel (t): W=U·I·t , tehát a feszültség (U) az egységnyi töltésre jutó energiának felel meg: U=W/Q . A külső ellenállásokon keletkező feszültség a kapocsfeszültség.
mértékegysége a Volt [V]. (1V a feszültség a vezető két pontja között, ha 1C töltés átviteléhez 1J munka szükséges, illetve ha 1A áramerősség esetén az elektromos teljesítmény 1W.)
mérése párhuzamosan kapcsolt voltmérővel történik. Ellenállása nagy, ezért kevés áram folyik át rajta. Méréshatárát előtét-ellenállással lehet növelni (ez sorosan van kötve a műszerrel).

Az elektromos teljesítmény (P): P=U·I .

Az Ohm törvény szerint az áramerősség és a feszültség egyenesen arányos: U=I·R .

Az elektromos ellenállás (Rezisztancia) az a tényező, amely meghatározza az anyag szerkezetéből adódó fékezőerőt, ami a töltéshordozó részecskék mozgása ellenében hat. Az áramforrás ellenállását belső ellenállásnak nevezzük.
Az ellenállás mértékegysége Ohm [Ω]. (1Ω ellenállású a vezető, ha abban 1V feszültség 1A erősségű áramot létesít.)

Ismeretlen ellenállás nagyságát az Ohm- törvénnyel lehet meghatározni a Wheatstone-hídkapcsolással vagy egy feszültség- és egy áramerősség-mérővel a következő kapcsolási rajz szerint:


Az elektromotoros erő (E) az a munka, amivel az egységnyi töltés szétválasztható az áramforrás két pólusára.

Kirchhoff I. törvénye: csomóponti törvény
Áramelágazás esetén a mellékágakban folyó áramerősségek összege egyenlő a főágban mért áramerősséggel.

Kirchhoff II. törvénye: áramhurok törvénye
Minden zárt áramkörben a belső és kapocsfeszültségek összege egyenlő az ellenállásokon fellépő feszültségek összegével.

Ellenállásokat kétféle módon kapcsolhatunk egymáshoz: sorosan vagy párhuzamosan.

Soros kapcsolásnál az eredő ellenállás az egyes ellenállások összege.

Párhuzamos kapcsolásnál viszont az eredő ellenállás reciproka az egyes ellenállások reciprokainak összege.

Az ellenállásokat kapcsolhatjuk vegyesen is, ekkor több lépésben kell kiszámolni az eredő ellenállást.

Áramforrások kapcsolásánál ügyelni kell a megfelelő polaritásra is.

Soros kapcsolásnál a különböző pólusokat kell egymással összekötni. Az eredő feszültség megegyezik a feszültségek összegével.

Párhuzamos kapcsolás esetén viszont az azonos pólusokat kell összekötni. Ha egyenlő ellenállásokat kapcsolunk sorba, akkor a kapocsfeszültség megegyezik egy-egy áramforrás feszültségével.

Hőhatás

Joule törvénye kimondja, hogy az ellenálláson átfolyó áram villamos teljesítményének megfelelő hőt termel. A fejlődő hő a Joule-hő. Az elektromos áram hatására a zseblámpa világít,mert izzószála felmelegszik,izzásba jön. Az elektromos áramnak tehát hőhatása van.

Vegyi hatás

Faraday törvények:

1. Az I erősségű áram által t idő alatt kiválasztott anyagmennyiség: m = kIt = kQ 

ahol m a tömeg; k az elektrokémiai egyenérték; Q a töltés 

2. Azonos töltésmennyiség különböző elektrolitokból kémiailag egyenértékű anyagmennyiséget választ ki: k1:k2=(A1/z1):(A2/z2)

(A-relatív atomtömeg; z-oxidációsszám-változás, vegyérték) 

Bármely egyszeresen pozitív töltésű ion egy mól mennyiségének a kiválasztásához szükséges töltés,  a Faraday-féle állandó: 

-Az elektrolízis egy kémiai folyamat, melyet a vegyületek szétválasztására használnak az elektromos áram segítségével. Az elektrolitban jelen levő töltött anyagi részecskék, az ionok az elektrolitba helyezett valamely egyenáramú áramforrás sarkaival összekötött elektródok felé áramlanak az elektromos erőtér hatására. 

-A galvánelem olyan energiaforrás, ahol kémiai energia alakul át villamos energiává. Galvánelem akkor keletkezik, ha két különböző fém- vagy szénrudat merítenek olyan elektrolit oldatba, amelyik legalább az egyik elektródot vegyileg megtámadja. 

-Az akkumulátor energiatároló berendezés, amely töltéskor a bevezetett villamos energiát vegyi energiává alakítja át, vegyi energia formájában huzamosabb ideig tárolni tudja, majd kisütéskor villamos energiává alakítja vissza. 

-tüzelőanyag-cellák olyan energiaforrás, ahol kémiai energia alakul át villamos energiává. A tüzelőanyag-cellák működési elve, hogy tüzelőanyagokat (metán, etanol, hidrogén) oxidálnak és a folyamatban felszabaduló energiát elektromos energiává alakítják.

Élettani (fiziológiai) hatás

Az emberi test vezeti a villamos áramot, elektromos ellenállása 200-3000 Ω között változhat a körülményektől függően. A szervezeten áthaladó áram izom-, bőr- és idegi károsodást, illetve halált is okozhat. A károsodás mértékét az áram erőssége és típusa, a hatás ideje, és az áram testen belüli útja határozza meg. A nagyfrekvenciás váltóáram kevésbé veszélyes, mint az egyenáram, mert a nagy frekvencia miatt az áram nem hatol a test belsejébe, hanem inkább a bőrfelület mentén halad, ezzel ott többnyire égési sérülést okoz. Az emberi testbe jutó, szíven áthaladó 0,1 amper erősségű áram már halálosnak  tekinthető.

A háztartásokban használt 230 V, 50 Hz-es váltakozó feszültség egyrészt a feszültség nagysága miatt veszélyes, mivel ezzel érintkezve nagy áramerősség lép fel, másrészt a frekvenciája közel van az emberi szívverés frekvenciájához, ezért szívmegállást okozhat.

Az iparban használatos 400 V vagy főleg a 10 000 V, a feszültség nagysága miatt veszélyes, mert ekkora feszültség alatt lévő vezeték a levegőben lévő páratartalom miatt villamos ívet húzhat a vezeték és az emberi test között.

A váltóáram

A váltakozó áram esetén az áramot létrehozó váltakozófeszültség értéke ismétlődően (periodikusan) ellentétes értékeket vesz fel (vagyis a pólusok váltakoznak. Jellemzője a frekvencia, és a feszültség hullámformája. Az iparban és a háztartásokban jellemzően váltakozó áramot használnak energiaforrásként az elektromos gépek működtetéséhez. Mindennapi gépeink is váltóáramot használnak (pl. porszívó, turmixgép, izzók, fénycsövek).

